જેમને વાઢિયાની વારંવાર તકલીફ હોય તેમણે ત્વચાના એ ભાગને તૈલી પદાર્થ વધારે પ્રમાણમાં મળી રહે તેવું આયોજન કરવું જોઈએ. શિયાળામાં આખા શરીરમાં તેલનું માલિશ કરાય તો સમગ્ર ત્વચા તંદુરસ્ત તો થાય જ, પરંતુ તે ઓજસ્વી (ચમક – તેજયુક્ત) બને છે. આયુર્વેદમાં જુદી-જુદી જગ્યાએ તેલનું માલિશ કરાય તો કેવા ફાયદા થાય તેનું વર્ણન કર્યું છે. પગના વાઢિયાના સંદર્ભમાં પગે માલિશ કરાય તો કેવો ફાયદો થાય એ વિષે આચાર્ય ભાવપ્રકાશ કહે છે કે, “પગે તેલ ચોળવાથી પગ મજબૂત થાય છે. ઊંઘ સારી આવે છે. આંખ નિર્મળ – સ્વચ્છ રહે છે. પગ બહેર મારી જતા નથી ક થાકથી અકડાઈ જતા નથી. પગની ત્વચા સંકોચ પામતી નથી કે ફાટી પણ જતી નથી.”